**DĖL ROKIŠKIO RAJONO SAVIVALDYBĖS TURTO IŠNUOMAVIMO BE KONKURSO**

2022 m. sausio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 2 dalies 6 punktu, Rokiškio rajono savivaldybės ilgalaikio materialiojo turto viešo nuomos konkurso ir nuomos be konkurso organizavimo tvarkos aprašu, patvirtintu Rokiškio rajono savivaldybės tarybos 2021 m. balandžio 30 d. sprendimu Nr. TS-113 „Dėl Rokiškio rajono savivaldybės ilgalaikio materialiojo turto viešo nuomos konkurso ir nuomos be konkurso organizavimo tvarkos aprašo patvirtinimo“, atsižvelgdama į VšĮ ,,Pagalbos ir informacijos šeimai tarnyba“ 2021 m. gruodžio 28 d. prašymą „Dėl Rokiškio rajono savivaldybės turto perdavimo nuomos pagrindais“ ir 2022 m. sausio 19 d. prašymą „Dėl Rokiškio rajono savivaldybės turto nuomos pagrindais finansavimo“, Rokiškio rajono savivaldybės taryba nusprendžia:

1. Leisti išnuomoti be konkurso VšĮ ,,Pagalbos ir informacijos šeimai tarnyba“, kodas 301790792, buveinės adresas: Didlaukio g. 46-27, Vilnius, 5 metams Rokiškio rajono savivaldybei nuosavybės teise priklausantį nekilnojamą turtą: 60,64 kv. m patalpas, esančias pastate – Socialinės paramos centre (patalpos kadastrinių matavimų byloje pažymėtos: 2-2 (25,97 kv. m), 2-3 (16,75 kv. m) ir 2-13 (17,92 kv. m)), unikalus Nr. 7393-0003-5012, Vytauto g. 25, Rokiškyje, bendras pastato plotas – 475,04 kv. m, kurių įsigijimo balansinė vertė 2022 m. sausio 31 d. – 47725,20 Eur, turto likutinė vertė 2022 m. sausio 31 d. – 27316,17 Eur, turto registravimo grupė – 1202200.
2. Nustatyti:

2.1. šio sprendimo 1 punkte nurodyto turto naudojimo paskirtį – teikti socialinės reabilitacijos paslaugas psichikos neįgaliesiems, teikti psichikos neįgaliųjų kasdieninių įgūdžių lavinimo, palaikymo ir atkūrimo, saviraiškos ir meninių gebėjimų lavinimo, užimtumo amatais ir rankdarbiais paslaugas; teikti pagalbą ir (arba) socialines paslaugas asmenims, dėl amžiaus, neįgalumo ar kitų socialinių problemų negalintiems pasirūpinti savo asmeniniu gyvenimu ir dalyvauti visuomenės gyvenime ar patiriantiems skurdą ir socialinę atskirtį;

2.2. šio sprendimo 1 punkte nurodyto turto nuomos kainą – 2,21 Eur per mėnesį už 1 kv. m.

3. Pritarti Savivaldybės turto, išdėstyto šio sprendimo 1 punkte, Savivaldybės ilgalaikio materialiojo turto nuomos sutarties projektui (pridedama).

1. Įgalioti Rokiškio rajono savivaldybės administracijos direktorių, jo nesant – savivaldybės administracijos direktoriaus pavaduotoją, pasirašyti Savivaldybės ilgalaikio materialiojo turto nuomos sutartį ir Savivaldybės ilgalaikio materialiojo turto perdavimo ir priėmimo aktą.
2. Skelbti sprendimą savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Savivaldybės meras | Ramūnas Godeliauskas |

Gailutė Vaikutienė

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO SAVIVALDYBĖS TURTO IŠNUOMAVIMO BE KONKURSO“ AIŠKINAMASIS RAŠTAS**

**Sprendimo projekto tikslai ir uždaviniai.**

Leisti išnuomoti be konkurso VšĮ ,,Pagalbos ir informacijos šeimai tarnyba“, 5 metams Rokiškio rajono savivaldybei (toliau – Savivaldybė) nuosavybės teise priklausančias patalpas, esančias Vytauto g. 25, Rokiškyje.

**Teisinio reguliavimo nuostatos.**

Lietuvos Respublikos vietos savivaldos įstatymo 16 straipsnio 2 dalies 26 punktas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 15 straipsnio 2 dalies 6 punktas, Rokiškio rajono savivaldybės ilgalaikio materialiojo turto viešo nuomos konkurso ir nuomos be konkurso organizavimo tvarkos aprašas, patvirtintas Rokiškio rajono savivaldybės tarybos 2021 m. balandžio 30 d. sprendimu Nr. TS-113 „Dėl Rokiškio rajono savivaldybės ilgalaikio materialiojo turto viešo nuomos konkurso ir nuomos be konkurso organizavimo tvarkos aprašo patvirtinimo“ (toliau – Nuomos tvarkos aprašas).

**Sprendimo projekto esmė.**

Savivaldybės tarybos patvirtintame Nuomos tvarkos apraše numatyta, kad Savivaldybės nekilnojamasis turtas gali būti išnuomojamas be konkurso pelno nesiekiantiems subjektams, kurių pagrindinis veiklos tikslas atitinka bent vieną iš Nuomos tvarkos aprašo 9.2.5 punkto papunktyje nustatytų tikslų.

 2021 m. gruodžio 28 d. VšĮ „Pagalbos ir informacijos šeimai tarnyba“ (toliau – Įstaiga) kreipėsi su prašymu išnuomoti patalpas pastate – Socialinės paramos centre, esančias Vytauto g. 25, Rokiškyje. Įstaiga sutinka mokėti nustatyto dydžio nuompinigius – 2,21 Eur per mėnesį už 1 kv. m. VšĮ Pagalbos ir informacijos šeimai tarnybos tikslas – išnuomotose patalpose teikti socialinės reabilitacijos paslaugas psichikos neįgaliesiems. Įstaigos įstatuose nustatyti veiklos tikslai atitinka Įstatymo 14 straipsnio 2 dalies 3 ir 4 punktuose nustatytus tikslus.

Išnuomotose patalpose psichikos neįgalieji gaus kasdienių įgūdžių lavinimą, palaikymą ir atkūrimą, saviraiškos ir meninių gebėjimų lavinimą, užimtumo amatais ir rankdarbiais paslaugas.

Taip pat yra teikiama Savivaldybės turto nuomos sutartis Savivaldybės tarybai pritarti.

**Laukiami rezultatai**

Bus užtikrintas efektyvus savivaldybei nuosavybės teise priklausančio turto panaudojimas. Plečiama infrastruktūra socialinių paslaugų bendruomenėje, užtikrinamas didesnis jų prieinamumas žmonėms su psichikos negalia. Psichikos neįgalieji gaus kasdieninių įgūdžių lavinimą, palaikymą ir atkūrimą, saviraiškos ir meninių gebėjimų lavinimą, užimtumą amatais ir rankdarbiais.

**Finansavimo šaltiniai ir lėšų poreikis**

Sprendimui įgyvendinti papildomų lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

|  |  |
| --- | --- |
| Turto valdymo ir ūkio skyriaus vyriausioji specialistė | Gailutė Vaikutienė |